**B. Osobitná časť**

K § 1

V princípe sa preberá obsah žiadosti o vyplatenie finančnej náhrady uvedený v nariadení vlády Slovenskej republiky č. 438/2005 Z.z. o podrobnostiach obsahu žiadosti o úhradu náhrady za obmedzenie bežného obhospodarovania pozemku, vrátane jej príloh. Ustanovenie sa upravuje v nadväznosti na zmeny v zákone  č. 543/2002 Z. z. o ochrane prírody a krajiny v znení neskorších predpisov (ďalej len „zákon“), ktoré  vyplývajú z vládneho návrhu zákona a tiež reflektuje právnu úpravu zákona č. 97/2013 Z.z. o pozemkových spoločenstvách. V ods. 2 písm. c) a d) sa spresňuje doterajšia úprava prílohy podľa § 1 ods. 2 písm. e) nariadenia vlády č. 438/2005 Z.z.. Grafický prienik stavu katastra nehnuteľností s lesnými dielcami sa vyžaduje vždy. V odseku 2 písm. d) sa dopĺňa grafický prienik stavu katastra nehnuteľností s iným mapovým podkladom, najmä pre prípady uvedené v písmene l). Vyhotovenie grafického prieniku stavu katastra nehnuteľností podľa písm. c) a d) nie činnosť viazaná na katastrálny odbor okresného úradu.

K § 2

Nemení sa spôsob doterajšieho výpočtu finančnej náhrady na poľnohospodárskom pozemku  uvedený v doteraz platnom nariadení vlády Slovenskej republiky č. 438/2005 Z.z. V nadväznosti na zmeny vo vládnom návrhu zákona sa od celkovej finančnej náhrady odpočítava okrem iného, aj výška nájmu alebo odplaty za zmluvnú starostlivosť, ak bola poskytnutá.

K § 3

Nemení sa spôsob doterajšieho výpočtu finančnej náhrady na lesnom pozemku uvedený v doteraz platnom nariadení vlády Slovenskej republiky č. 438/2005 Z.z. Pri určovaní celkovej finančnej náhrady sa rovnako ako v § 2 zohľadňuje výška nájmu alebo odplaty za zmluvnú starostlivosť. Dopĺňa sa vzorec pre výpočet pomernej ročnej časti finančnej náhrady a upravuje sa chybný vzorec z doteraz platného nariadenia vlády pri spôsobe výpočtu finančnej náhrady v prípade mimoriadnych okolností prírodných kalamít.

K § 4

Nemení sa spôsob doterajšieho výpočtu finančnej náhrady  na inom pozemku uvedený v doteraz platnom nariadení vlády Slovenskej republiky č. 438/2005 Z.z..

K § 5

Upravuje sa spôsob určenia výšky nájmu za pozemok a výšky odplaty za zmluvnú starostlivosť pri náhradách za obmedzenie bežného obhospodarovania pozemku. Spôsob určenia minimálnej a maximálnej výšky nájmu za pozemok určuje § 61 ods. 7 zákona; ak ide o lesný pozemok, spôsob výpočtu maximálnej výšky nájmu za lesný pozemok je uvedený v [prílohe č.](http://www.zakonypreludi.sk/zz/2005-438#f6387966) 4, okrem lesných pozemkov nad hornou hranicou stromovej vegetácie vo vysokohorských oblastiach, ktorý je uvedený v odseku 3.  Pre výpočet výšky nájmu za lesné pozemky nad hornou hranicou stromovej vegetácie vo vysokohorských oblastiach (s výnimkou zastavaných pozemkov a ich príjazdových komunikácií) podľa odseku 3 sa výpočet vykoná podľa vyhlášky Ministerstva spravodlivosti Slovenskej republiky vyhlášky Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov. Dôvodom je skutočnosť, že na takýchto lesných pozemkoch bez lesných porastov je výška finančnej náhrady za obmedzenie bežného obhospodarovania z titulu ochrany prírody a krajiny spravidla nižšia ako minimálna výška nájmu. Výška nájmu sa určuje jednotne pre všetky pozemky rovnakého druhu v jednom ekologicko-funkčnom priestore spôsobom podľa odseku 2 z dôvodu, že v jednom ekologicko - funkčnom priestore majú platiť jednotné podmienky starostlivosti o jednotlivé pozemku príslušného druhu pozemkov, pričom sa neprihliada na rôznorodosť stavu  jednotlivých pozemkov v čase uzatvárania nájmu.

K § 6

Ruší sa doteraz platné nariadenie vlády Slovenskej republiky č. 438/2005 Z. z. o podrobnostiach obsahu žiadosti o úhradu náhrady za obmedzenie bežného obhospodarovania a o spôsobe výpočtu náhrady.

K § 7

Účinnosť nariadenia sa navrhuje v nadväznosti na navrhovanú účinnosť vládneho návrhu zákona.